|  |
| --- |
| Nemzetpolitikai sajtószemle |
| 2012. december 01. |





[Ez kell a külhoni magyarok gyarapodásához](http://mno.hu/hatarontul/ez-kell-a-kulhoni-magyarok-gyarapodasahoz-1121511)

Vezető hírek

2012. november 30. – MTI, Magyar Nemzet Online

Répás Zsuzsanna, nemzetpolitikáért felelős helyettes államtitkár szerint a külhoni magyarok gyarapodásának az etnikai alapon szerveződő pártok jelentik a zálogát. A helyettes államtitkár a Nemzetpolitikai Kutatóintézet által szervezett, az Etnikai pártok Kelet- és Nyugat-Európában című konferencián kifejtette: a magyar nemzetpolitika szempontjából a magyar állam partnerei az etnikai alapon szerveződő külhoni pártok, a magyar pártok, amelyek szavazóbázisa szinte kizárólag az adott közösség tagjaiból áll, programjukban pedig elsősorban a magyarság érdekeit képviselik.

[Németh: Európa kulturális sokszínűsége gyengül, ha kisebbségei gyengülnek](http://www.hirado.hu/Hirek/2012/11/30/10/Nemeth_Europa_kulturalis_sokszinusege_gyengul_ha_kisebbsegei_gyengulnek.aspx?source=hirkereso)

2012. november 30. – MTI, hirado.hu

Európa kulturális sokszínűsége gyengül, ha kisebbségei, nemzetiségi közösségei gyengülnek - emelte ki Németh Zsolt az Etnikai pártok Kelet- és Nyugat-Európában című tanácskozáson. A Nemzetpolitikai Kutatóintézet konferenciáján Németh Zsolt elmondta: ha a kisebbségieket diszkriminálják, akkor arra kényszerítik őket, hogy olvadjanak be, szűnjenek meg kulturális színfoltnak lenni. Ha a közösségük nem kapja meg azt a lehetőséget, támogatást, amelyet a velük azonos államban élő közösség élvez, az önmagában véve is hátrányos helyzetbe hozza őket a többséghez tartozókhoz képest - mutatott rá.

[Temerini fiúk ügye: Ketten elhagyhatták a börtönt](http://www.vajma.info/cikk/vajdasag/14504/Temerini-fiuk-ugye-Ketten-elhagyhattak-a-bortont.html)

2012. november 30. – MTI, Vajdaság Ma, Pannon RTV, Magyar Szó

Nyolc év után szabadon engedtek két vajdasági magyar férfit azok közül, akiket 2004-ben egy szerb férfi súlyos bántalmazása miatt ítéltek el. A temerini fiúk néven ismertté vált öt férfi közül ketten, Horváth Árpád és Szakáll Zoltán elhagyhatták a szentdemeteri (Sremska Mitrovica-i) fegyházat. Szakáll Zoltánt 11 és fél év, Horváth Árpádot 10 évre ítélték. A 15 évre ítélt Máriás István, valamint a 13, illetve 11 és fél évre ítélt Illés Zsolt és Uracs József egyelőre börtönben marad.



Erdély

[Nagy Zsolt: nemhogy szándékosan, de tévedésből sem követtem el törvénysértést](http://itthon.transindex.ro/?hir=31220)

2012. november 30. – transindex.ro

Nem tud eltekinteni a Román Posta-ügy politikai színezetétől Nagy Zsolt volt távközlési miniszter, akit a héten három és fél év felfüggesztett börtönbüntetésre ítéltek, miközben Tudor Chiuariu volt igazságügyi minisztert felmentette a bíróság. Nagy az Erdélyi Magyar Televíziónak adott interjújában ismét hangsúlyozta: nemhogy szándékosan, hanem még tévedésből sem követett el törvénysértést, hiszen a vád szerint törvénytelenül eladott ingatlan soha nem volt a közvagyon része.

[Engedély nélkül forgatott kampányfilmet a Lázár-kastélyban az EMNP](http://itthon.transindex.ro/?hir=31222)

Erdély

2012. november 30. – transindex.ro

Bepanaszolta a rendőrségen Kassay L. Péter, a Gyergyószárhegyi Kulturális és Művészeti Központ igazgatója az Erdélyi Magyar Néppártot, mert néhány tagja jogtalanul forgatott kampányfilmet a Lázár-kastélyban. A panaszban Kassay leírja, senki nem kért sem szóbeli, sem írásos engedélyt kampányfilm forgatására, amely egyébként nem is engedélyezhető, hiszen a kastély az általa vezetett közintézménynek ad otthont, az ilyen épületek nem szerepelhetnek kampányanyagokban. Emellett a tulajdonos is megtiltotta, hogy a kastélyt kampánycélokra használják.

[Hamisan Verestóynak tulajdonított SMS-eket küldtek szét ismeretlen tettesek](http://itthon.transindex.ro/?hir=31223)

2012. november 30. – transindex.ro, szekelyhon.ro

November 29-én több ezer, megtévesztő telefonos üzenetet küldtek szét magukat meg nem nevező személyek, hamisított, „Verestóy A.” aláírással - tájékoztat közleményében a Hargita megyei RMDSZ-es szenátorjelölt kampánystábja. A közlemény szerint Verestóy Attila kampánystábja elhatárolódik ettől a megítélése szerint visszataszító diverziókeltéstől és a közvélemény tudomására hozza, hogy a szövetség szenátorjelöltje nem küldött és nem is fog telefonos üzeneteket küldeni.

[Nem ünnepel december 1-én Sepsiszentgyörgy polgármestere](http://erdely.ma/kozeletunk.php?id=131511&cim=nem_unnepel_december_1_en_sepsiszentgyorgy_polgarmestere)

2012. november 30. – Erdély Ma, szekelyhon.ro

Sepsiszentgyörgy polgármestere, Antal Árpád nem vesz részt Románia Nemzeti Ünnepén. Az elöljáró sajtótájékoztatón leszögezte: addig nem vesz részt ezen az ünnepségen, míg a román állam nem teljesíti az 1918 december 1-én, a magyar közösségnek tett ígéreteket, vagy pedig nem határoznak arról, hogy más napra teszik Románia Nemzeti Ünnepét.

[Méltányos és igazságos visszaszolgáltatást kér az RMDSZ](http://itthon.transindex.ro/?hir=31227)

2012. november 30. – transindex.ro, maszol.ro

A Romániából érkező többezer restitúciós per lebénította a strasbourgi Emberi Jogok Európai Bíróságának munkáját, a kérdést tavaszig rendeznie kell az országnak. Az RMDSZ a természetbeni visszaszolgáltatást szorgalmazza – erről tartott pénteken sajtótájékoztatót Sepsiszentgyörgyön Kelemen Hunor szövetségi elnök, Antal Árpád polgármester, Markó Attila államtitkár és Márton Árpád képviselő.

[Ki lehetne javítani a hibákat](http://szekelyhon.ro/aktualis/marosszek/ki-lehetne-javitani-a-hibakat)

2012. november 30. – Fancsali Attila – szekelyhon.ro, Erdély Ma, MTI

Az erdélyi román értelmiségiek és politikusok egy része pozitívan reagált az Erdélyi Magyar Néppárt által javasolt föderális Románia projektre – jelentette be Toró T. Tibor, az EMNP vezetője pénteken Marosvásárhelyen. Hozzátette, az 1923-as alkotmányalkotásnál elkövetett hibát még mindig ki lehet javítani.

[Bíró Rozália Szilágyi Zsolttal mérkőzik meg Bihar megyében](http://erdely.ma/kozeletunk.php?id=131542&cim=biro_rozalia_szilagyi_zsolttal_merkozik_meg_bihar_megyeben_video)

Erdély

2012. november 30. – Erdély Ma, Duna Tv

Bihar megyében az RMDSZ négy szenátor- és kilenc képviselőjelöltet indít a parlamenti választásokon, az EMNP is indított jelöltet valamennyi szenátori körzetben, de képviselőjelöltje csupán hat kollégiumban van. A szenátori mandátumért az egyes körzetben Nagyvárad volt RMDSZ-es alpolgármestere, Bíró Rozália és Szilágyi Zsolt, az EMNP alelnöke mérkőzik meg. Mivel Bíró Rozália nem vállalta a vitát, ezért őt Villányi Zoltán kérdezte Nagyváradon, Kolozsváron a Duna Tv stúdiójában Szilágyi Zsolt pedig Maksay Ágnes vendége volt.

[Lesz külügyi szolgálata Székelyföldnek](http://www.magyarhirlap.hu/hataron-tul/lesz-kulugyi-szolgalata-szekelyfoldnek)

2012. november 30. – MTI, Magyar Hírlap

Székelyföld külügyi szolgálata létrehozásáról döntött marosvásárhelyi ülésén a Székely Nemzeti Tanács. A szolgálat célja, hogy a Székelyföld területi autonómiájára vonatkozó akaratot és Székelyföld regionális érdekeit nemzetközi fórumokon, illetve a világ más országaiban folyamatosan megjelenítse és képviselje.



Felvidék

[Horváth Árpád az MKP új kerületi elnöke](http://www.bumm.sk/75947/horvath-arpad-az-mkp-uj-keruleti-elnoke.html)

2012. november 30. – bumm.sk, Felvidék Ma

Folytatta tisztújító folyamatát a Magyar Közösség Pártja. A járási szintek vezetőinek megválasztása után, most a megyei szinten választottak vezetőt. Nyitra megyében személycsere történt, Horváth Árpád irányítja a jövőben a megyei ügyeket. Horváth Árpád a jövőre esedékes megyei önkormányzati választások kapcsán elmondta, Nyitra megyében mindenképp tárgyalni fognak a Most-Híddal az együttműködés lehetőségeiről.

[Kisebbségi pénzek: már lehet pályázni](http://ujszo.com/online/kozelet/2012/11/30/kisebbsegi-penzek-mar-lehet-palyazni)

2012. november 30. – Új Szó

Közzétette a kisebbségi kormánybiztos hivatala a 2013-as kulturális rendezvények és kiadói tevékenységek pályázati kiírását. Az idei 4,5 milliós teljes kisebbségi keret jövőre 4,25 millió euróra zsugorodik, ebből körülbelül 2 millió jut a magyar szervezeteknek.



Vajdaság

[Szabadkának 140 ezer lakosa van](http://www.vajma.info/cikk/vajdasag/14500/Szabadkanak-140-ezer-lakosa-van.html)

2012. november 30. – Vajdaság Ma

A Köztársasági Statisztikai Hivatal által csütörtökön közzétett tavalyi népszámlálási adatok szerint Szabadkának (a városhoz tartozó településekkel együtt) 141 554 lakosa van, 6 847-tel kevesebb, mint 2002-ben. A nemzeti hovatartozásra vonatkozó adatok szerint legtöbben magyarnak vallották magukat, 50 469-en. A szerbek lélekszáma 38 254, a horvátoké 14 151, a bunyevácoké pedig 13 553.

[Folytatódik a költségvetési vita](http://www.vajma.info/cikk/szerbia/17604/Folytatodik-a-koltsegvetesi-vita.html)

Vajdaság

2012. november 30. – Vajdaság Ma, Pannon RTV

A szerbiai képviselőház folytatja a jövő évi költségvetés javaslatára tett módosítási indítványok megvitatását. A köztársasági és a tartományi hatóságok a költségvetési javaslat módosítására tett indítványokról szóló vita keretében nemigen egyeztek azt illetően, mennyi járna Vajdaságnak 2013-ban az államkasszából.

[Ahol még a magyarok vannak többségben](http://pannonrtv.com/web/?p=33643)

2012. november 30. – Pannon RTV

Nyolc vajdasági községben és városban még mindig a magyarok alkotják a népesség többségét a népszámlálási adatok szerint. Ezek Szabadka, Magyarkanizsa, Topolya, Zenta, Csóka, Ada, Óbecse és Kishegyes. A 2011-es népszámlálás adatai szerint Vajdaság lakosságának 13 százaléka vallotta magát magyarnak.

[Fogyatkozik a vajdasági magyarság](http://www.magyarszo.com/fex.page%3A2012-12-01_Fogyatkozik_a_vajdasagi_magyarsag.xhtml)

2012. december 1. – Diósi Árpád – Magyar Szó

A Köztársasági Statisztikai Hivatal csütörtökön nyilvánosságra hozta Szerbia lakosságának nemzeti összetételére vonatkozó népszámlálási adatokat, amely szerint a szerbiai magyarság a 2011-es összeírás szerint 253 899 főből áll. A tíz évvel ezelőtti cenzushoz képest ez 39 400 fővel jelent kevesebbet. A szerbiai, ezen belül is a vajdasági magyarság létszámcsökkenésének okairól és lehetséges következményeiről Badis Róbert szociológus fejtette ki véleményét.



Kárpátalja

[Kicsit másképp az óvodákról, óvodásokról](http://karpatalja.ma/karpatalja/oktatas/15040-kicsit-maskepp-az-ovodakrol-ovodasokrol)

2012. november 30. – Kárpátalja Ma

A magyar kormány nemzetpolitikai államtitkársága 2012-t a külhoni magyar óvodák évének nyilvánította. Ennek szellemében a Kárpátaljai Magyar Pedagógusszövetség (KMPSZ) november 30-án és december 1-jén kétnapos konferenciát szervez a Rákóczi-főiskolán. A konferencia első napján Orosz Ildikó, a KMPSZ elnök asszonya nyitóbeszédében elmondta, hogy az óvodák tekintetében nagyobb odafigyelésre lenne szükség, hiszen az ott szerzett tudásra és tapasztalatra építve lép majd iskolába a gyerek, ott kezdődik el minden.

[A kárpátaljai romák felzárkózási lehetőségeiről tanácskoztak Beregszászon](http://www.kormany.hu/hu/emberi-eroforrasok-miniszteriuma/tarsadalmi-felzarkozasert-felelos-allamtitkarsag/hirek/a-karpataljai-romak-felzarkozasi-lehetosegeirol-tanacskoztak-beregszaszon)

2012. november 30. – MTI, Kormány.hu

A kárpátaljai magyar ajkú romák felzárkóztatásának lehetőségeiről tartottak kulturális programokkal színesített egész napos tanácskozást pénteken Beregszászon az Emberi Erőforrások Minisztériumának, a kárpátaljai tehetséggondozó Genius Jótékonysági Alapítványnak és Magyarország beregszászi konzulátusának a szervezésében. 

[Könyv - A magyar nyelv Ausztriában](http://volksgruppen.orf.at/magyarok/aktualis/stories/174669/)

Őrvidék

2012. december 1. – Volksgruppen

Megjelent Szépfalusi István, Vörös Ottó, Beregszászi Anikó, Kontra Miklós: A magyar nyelv Ausztriában és Szlovéniában. A magyar nyelv a Kárpát-medencében a XX. század végén - című kötete. Az 1990 előtti magyar nyelvtudomány egyik adóssága volt, hogy nemigen foglalkozott Trianon nyelvi következményeivel. A rendszerváltás után A magyar nyelv a Kárpát-medencében a XX. század végén című kutatás keretében határon túli és magyarországi nyelvészek elkészítették a környező országok kisebbségi magyar nyelvhasználatának szociolingvisztikai elemzését Trianontól az 1990-es évek közepéig.

[10. keleti nyelvek szónokversenye](http://volksgruppen.orf.at/magyarok/aktualis/stories/174660/)

2012. november 30. – Volksgruppen

A 10. keleti nyelvek tartományi szónokversenyének időpontja idén december 11. lesz és ismét Kismartonban, a Gazdasági Kamara épületében kerül megrendezésre. A Keleti Nyelvek Szónokversenyének szervezője Burgenland Tartomány Ifjúságügyi Osztálya. A versenyen a diákok magyar, horvát és orosz nyelven mérhetik össze tudásukat, szabadon választott témákról szónokolhatnak vagy írhatnak.



A napi nemzetpolitikai sajtószemle a Nemzetpolitikai Államtitkárság és a Nemzetpolitikai Kutatóintézet munkatársainak közreműködésével készült.

|  |  |  |
| --- | --- | --- |
| **Magyarország** | **Szlovákia** | **Ukrajna**Figyelt weblapok jegyzéke |
| [www.atv.hu](http://www.atv.hu/) | www.ujszo.com | www.hhrf.org |
| [www.blikk.hu](http://www.blikk.hu/) | www.szabadujsag.com | [www.karpatinfo.net](http://www.karpatinfo.net/) |
| [www.borsonline.hu](http://www.borsonline.hu/) | [www.felvidek.ma](http://www.felvidek.ma/) | [www.karpataljalap.net](http://www.karpataljalap.net/) |
| [www.dunatv.hu](http://www.dunatv.hu/) | www.bumm.sk | www.karpatalja.hu |
| [www.hirado.hu](http://www.hirado.hu/) | hirek.sk | www.karpatalja.ma |
| [www.hirszerzo.hu](http://www.hirszerzo.hu/) |  |  |
| [www.hirtv.hu](http://www.hirtv.hu/) |  |  |
| [www.hvg.hu](http://www.hvg.hu/) | **Ausztria** | **Szlovénia** |
| [www.index.hu](http://www.index.hu/) | www.volksgruppen.at | www.nepujsag.net |
| [www.kitekinto.hu](http://www.kitekinto.hu/) |  | www.rtvslo.si |
| [www.magyarhirlap.hu](http://www.magyarhirlap.hu/) |  |  |
| [www.mno.hu](http://www.mno.hu/) |  |  |
| [www.mti.hu](http://www.mti.hu/) |  |  |
| [www.nepszava.hu](http://www.nepszava.hu/) |  |  |
| [www.nol.hu](http://www.nol.hu/) |  |  |
| [www.origo.hu](http://www.origo.hu/) |  |  |
| **Románia** | **Szerbia** | **Horvátország** |
| [www.erdely.ma](http://www.erdely.ma/) | [www.magyarszo.com](http://www.magyarszo.com/) | [www.hmdk.hr](http://www.hmdk.hr/) |
| [www.transindex.ro](http://www.transindex.ro/) | [www.pannonrtv.com](http://www.pannonrtv.com/) | [www.huncro.hr](http://www.huncro.hr/) |
| [www.kronika.ro](http://www.kronika.ro/) | [www.vajdasagma.info](http://www.vajdasagma.info/) |  |
| [www.maszol.ro](http://www.maszol.ro/) |  |  |
| [www.nyugatijelen.ro](http://www.nyugatijelen.ro/) |  |  |
| [www.szekelyhon.ro](http://www.szekelyhon.ro/) |  |  |
| www.hhrf.org/erdelyinaplo |  |  |
| Hírvivő |  |  |
| www.reggeliujsag.ro |  |  |
| www.manna.ro |  |  |